ব্যাপারীর ঘাটে খ্যাল্লা রেখে হৈ-হুল্ল্লোড় করে নেমে গেলাম সবাই। কিছুক্ষণ পরই শুরু হলো খাওয়া-দাওয়ার পর্ব। খাওয়া-দাওয়া শেষে আমন্ত্রিত সব বাইছ্যা ও অন্য লোকজনকে পান-তামাক-বিড়ি দিয়ে আপ্যায়নের মধ্য দিয়েই হয়ে গেল খানিকটা বিশ্রাম। দিনের সূর্য ততক্ষণে হেলে পড়েছে পশ্চিমে। চারিদিক থেকে ভেসে আসছে ডুগরি, ধামাইল, জারি-সারি ও গ্রামোফোন রেকর্ডে বাজানো গানের মিশ্র  আওয়াজের ধ্বনি-প্রতিধ্বনি। এখন পুরো এলাকাটাই যেন মুক্ত আনন্দের উৎসবমুখর আড়ং। অনেক দূর-দূরান্ত থেকে এসেছে কত বিচিত্র ধরনের বাইচের নৌকা, খ্যাল্লা, রঙে রঙিন পানসি, ছোট লঞ্চ। সং সেজে মুখোশ পরে নাচে-গানে মেতে নৌকা ভ্রমণের এমন বিচিত্র উৎসব আমার অভিজ্ঞতায় আর নাই। এই ত্যারাব্যারার দিন আর একটা মজার আনুষ্ঠানিকতা আমাদের ওখানে প্রচলিত ছিল। ওইদিন সবার ঘরে ঘরে তৈরি হতো তালের পিঠা।